題孫伯符墓
作者：韓淲
朝代：宋

paragraphs: 自無太史慈，孰對孫伯符。
羣舒有餘地，周郎或知予。
既推道南宅，以濕謾相濡。
本擬馳中原，掃滅鄴中都。
天乎許貢客，一箭失壯軀。
黽勉付後事，張昭乃其奴。
赤壁之火攻，僅可保全吳。
公瑾復不長，伯業益荒蕪。
至今春草生，高墳在姑蘇。
傳言尚相點，經行倍踟躕。
異代歲月速，誰爲我非夫。
酹酒起英爽，白楊鳴赤烏。
荆州或已分，曹劉竟稱孤。
堂堂破虜冢，歸命誠足俘。